Seun (17) in hof ná gru-moord op ouersArgieffoto ŉ 17-jarige seun het Maandag in die Pampierstad-landdroshof in die Noord-Kaap verskyn in verband met die moord op sy ouers. Die saak is tot 7 September uitgestel wanneer hy na verwagting om borgtog aansoek sal doen. Volgens lt.kol. Dimakatso Mooi, polisiewoordvoerder, is die liggame van ŉ egpaar Donderdag in ŉ veld in Pampierstad gevind. Daar was verskeie wonde aan die liggame en volgens Mooi word daar vermoed dat hulle met ŉ voertuig in die veld gesleep is. Voorlopige ondersoek het die polisie na die egpaar se seun gelei en hy is dieselfde dag in verband met hul dood in hegtenis geneem. Die motief vir die moorde is nog nie bekend nie en die polisie se ondersoek na die voorval duur voort. Ingevolge die Kinderwet mag die minderjarige seun se identiteit nie bekend gemaak word nie. Enigiemand met inligting oor die voorval word versoek om lt.kol. Myburgh by 082 495 4584 te nader. “Alle inligting sal as streng vertroulik gehanteer word,” het Mooi gesê.